Turkmaniston Prezidentiga O‘zbekiston Respublikasi Fanlar akademiyasi Faxriy akademigi unvoni berildi

28.11.2019
Bugun Turkmaniston Prezidenti Gurbanguli Berdimuhamedovga O‘zbekiston Fanlar akademiyasining Faxriy akademigi unvonini berishga bagʻishlangan tantanali marosim boʻlib oʻtdi.
Mamlakatimiz Fanlar akademiyasi ushbu qarorni Turkmaniston Prezidenti xalqaro ilmiy doiralarda keng tanilgan va e’tirof etilgan olim, zamonaviy tibbiyot, farmakologiya, iqtisodiyot, arxitektura va fanning boshqa sohalarini rivojlantirish hamda Markaziy Osiyoning boy tabiatini oʻrganishga bagʻishlangan qator ilmiy qomusiy asarlar muallifi ekanligini inobatga olgan holda qabul qildi.
Marosimda O‘zbekiston Respublikasi Prezidenti Shavkat Mirziyoyev soʻzga chiqib, ushbu qaror Turkmaniston Prezidentining ilm-fan sohalarini rivojlantirish, qardosh oʻzbek va turkman xalqlari oʻrtasidagi doʻstlikni mustahkamlashdagi xizmatlariga ulkan hurmat ifodasi ekanini ta’kidladi.
Turkmaniston Prezidentining ajdodlar ma’naviy merosi va fundamental ilmiy izlanishlarga asoslangan koʻp sonli ilmiy asarlari bugungi fan, madaniyat va san’at rivojiga munosib hissa qoʻshdi.
Davlatimiz rahbari oxirgi yillar koʻp asrlik aloqalar tarixida alohida ahamiyatga ega boʻlgani va bugungi kunda Strategik sheriklik toʻgʻrisidagi shartnoma asosida tobora rivojlanayotganini qayd etdi. Bu oʻzaro savdo hajmining ancha oshgani, sanoat kooperatsiyasi va hududlararo hamkorlik kuchayib borayotgani, madaniy-gumanitar aloqalar faollashganida namoyon boʻlmoqda.
Toshkent shahrida koʻrkam “Ashxobod” bogʻining ochilgani, poytaxtimizning markaziy koʻchalaridan biriga turkman xalqining buyuk shoiri va mutafakkiri Mahtumquli Firogʻiy nomi berilgani, Xorazmda “Ulli Hovli” O‘zbekiston-Turkmaniston turizm majmuasi tashkil etilgani xalqlarimiz oʻrtasidagi doʻstlik rishtalari tobora mustahkamlanib borayotganiga yorqin misoldir.
Turkmaniston Prezidenti Gurbanguli Berdimuxamedov, oʻz navbatida, Prezident Shavkat Mirziyoyev va O‘zbekiston Fanlar akademiyasiga koʻrsatilgan yuksak e’tibor uchun chuqur minnatdorlik bildirdi, bu Turkmanistonga hurmat-ehtirom ifodasi, mamlakatning fan va ta’lim sohalaridagi yutuqlari e’tirofi, xalqlarimiz oʻrtasidagi doʻstlik mustahkamligidan dalolat ekanini ta’kidladi.
Turkmaniston rahbari koʻp asrlik tarixiy-madaniy aloqalar bogʻlab turgan mamlakatlarimizning yaxshi qoʻshnichilikka asoslangan hamkorligi oʻzaro manfaatlarga ham, butun mintaqa farovonligi yoʻlidagi maqsadlarga ham mos ekanini qayd etdi.
Gurbanguli Berdimuhamedov Prezident Shavkat Mirziyoyevning ikki davlat oʻrtasidagi koʻp qirrali sheriklikni mustahkamlash, unga yangi sur’at bagʻishlashga qoʻshgan shaxsiy hissasini yuksak baholadi. O‘zbekiston rahbari bilan muntazam va samarali uchrashuvlar doimo doʻstona va ishonch ruhida oʻtayotgani va aniq kelishuvlarga erishishga xizmat qilayotgani qayd etildi.
Bularning barchasi O‘zbekiston va Turkmaniston konstruktiv davlatlararo siyosiy muloqotni yanada mustahkamlash, oʻzaro manfaatli savdo-iqtisodiy hamkorlik va madaniy-gumanitar aloqalarni rivojlantirish borasida qat’iy ekanini tasdiqlaydi.
Tadbirda ilm-fan va madaniyat namoyandalari, O‘zbekistonda istiqomat qilayotgan turkman millati vakillari soʻzga chiqib, Turkmaniston Prezidentini yuksak unvon bilan tabrikladi.
Marosimda ikki mamlakatning rasmiy delegatsiyalari a’zolari, akademik doiralari va jamoatchilik vakillari ishtirok etdi.